LidanRubinov/Halacha-QA huggingface dataset:
שאלה: המקומות המכוסים: מהם המקומות המכוסים, שאחרי הנגיעה בהם צריך ליטול ידיים? האם מותר לברך על מאכל כשהידיים לא נקיות?
תשובה: כתב המשנה ברורה בסימן ד' שמקומות המכוסים הם מקומות שיש בהם מלמולי זיעה. כגון: מחכך בראשו מסוף הצואר ומטה וכן מקומות מטונפים כגון כף הרגל. אפשר לברך על מאכל (לא לחם כמובן) בלא נטילת ידים וישפשף את ידיו קודם בבגדיו לנקיות בעלמא. הרב רואי מרגלית.
שאלה: דיבור עם בנים: גמרתי עכשיו כיתה ט ואני חניכה בתנועת הנוער עזרא שבה יש 2 קבוצות לכל גיל-אחת בנים ואחת בנות. עכשיו אנחנו מתקרבים לגיל של הדרכה הקשרים בינינו (לצערי) מעט מתהדקים. שיחות (לא ביחידות אבל למשל 5 בנות ו2 בנים) וכו. לי העניין די מפריע וחברה שלי אמרה לי שאם אני אמצא לה סיבות לא לדבר עם בנים היא תפסיק. אם הרב יוכל לתת לי סיבות או לייעץ לי איפה לחפש אשמח מאד.
תשובה: מדת הצניעות להמנע משיחות של בנות עם בנים אלא לצורך עניני. וגם לצורך עניני יש לצמצם ולדבר רק מה שהכרחי, כך הורונו חכמים. אמנם אין בשיחות סתמיות איסור גמור אך זה לא רצוי.
שאלה: יצירות חדשות בבין המצרים: האם מותר ליצור דברים חדשים כגון תמונת תבליט וכד בימי בין במצרים?
תשובה: בימי בין המצרים צריך למעט בשמחה, רבותינו קבעו לנו את הכללים של מיעוט בשמחה- אסור לברך שהחיינו שהרי ברכת שהחיינו על משהו חדש מגיעה מהשמחה של האדם על החפץ החדש, וכן יצירת יצירה חדשה גורמת לשמחה כגון סריגה, תפירה ויצירת תמונות. תיקון בגדים מותר. לתשובת הרב אליעזר מלמד.
שאלה: שמירת העינים- הכיצד?: האם כשאני רואה מראות לא צנועים ברחוב ואני מוריד את הראש אני עובר עבירה?
תשובה: אדם שראה במקרה מראה לא צנוע נחשב אנוס, שהרי הוא לא בחר להסתכל, אך הפטור של אנוס חל רק על ההסתכלות הראשונית, אם חס וחלילה האדם ממשיך להסתכל אז הוא עובר עבירה. לכן, אם אתה הולך ברחוב ורואה מראה לא צנוע אך ישר מוריד את הראש, טוב נהגת שהורדת את הראש ולא עברת כל עבירה.
שאלה: איזה בשמים טובים להבדלה?: האם מותר להריח בושם שעל הגוף בברכת "בורא מיני בשמים" שבהבדלה? האם יש הבדל בין בושם שעל גוף האיש לבושם שעל גוף האישה?
תשובה: יש להבדיל בין שני סוגי בשמים, בושם שנועד להעביר את הריח כגון דאודרנט או מטהר אוויר של השירותים, אי אפשר לברך עליו בורא מיני בשמים שהרי מטרתו אינה להריח בו, אלא להעביר ריח רע. לעומת בושם שנועד להרחה כגון בושם של נשים, מכיוון שמטרתו של הבושם היא להרחה, צריך לברך עליו בורא מיני בשמים. (וכמובן, שאסור לגבר לברך בורא מיני בשמים על בושם שאישה שמה על עצמה אלא אם כן היא אישתו). האם אפשר לברך על ריח שלא אוהבים? ריח של קפה ראוי לברכה? בירכתי על טבק - זה טוב? אפשר לברך על אפטר שייב? בעניין חיוב נשים בהבדלה: האם נשים חייבות בהבדלה? עיין בתשובות הרב רואי מרגלית, הרב דב ליאור והרב יעקב אריאל. מהו סדר הברכות הראוי לאישה שמבדילה? עיין בתשובות הרב דב ליאור והרב יעקב אריאל.
שאלה: עורלה ונטע רבעי: נטעתי עץ רימון ננסי בעציץ. העציץ מונח על שטח מרוצף, ללא מגע עם אדמה כלל. לעץ יש פירות. מתי מותר לאכול מפירות אלו?
תשובה: ישנן דעות שונות בשאלה אם עציץ שאינו נקוב חייב בערלה. לכן למעשה יש להחמיר למנות שנות ערלה גם לעצי הפרי הגדלים בעציץ שאינו נקוב. מאידך, אם יעבירו אח"כ את העץ מהעציץ לגינה או לחילופין יעבירו את העציץ מהמרפסת ויניחו אותו על האדמה יצטרכו למנות שנות ערלה מחדש. לגבי השאלה מאימתי יש למנות שנות ערלה: אם לא ידוע היכן ואיך היה מונח העציץ לפני שהנחת אותו על המרפסת, יש למנות שנות ערלה משעת ההנחה במרפסת. אם לפני ההנחה במרפסת, הוא היה מונח כל הזמן על הקרקע, אפשר למנות שנות ערלה, משעת ההנחה על הקרקע. בברכת התורה והארץ, הרב יואל פרידמן.
שאלה: נאמנות באיסורין - עד כמה?: מה הפשט של האימרה עד אחד נאמן באיסורין? האם כל אדם יהודי נאמן? למשל אלך לחנות ללא כשרות והמוכר יטען שהכל כשר, האם ניתן לסמוך עליו?
תשובה: כאשר ח אומרים "עד אחד נאמן באיסורין", מדובר באדם רגיל שיש לו נאמנות ואין סיבה לבטל אותה, כי האדם אינו אוכל נבילות וטריפות, והוא אינו נוגע בדבר (בעדות זו). אך בעל חנות, אם יש לו השגחה אפשר לסמוך על המשגיח, אך אם אין לו משגיח, אין בעל החנות נאמן להעיד על סחורתו, אלא אם כן אתה מכיר אותו אישית ויודע שהוא לא משקר.
שאלה: בית כנסת שלא אומר תחנון: אני מתפלל במנין בו נוהגים לא לומר תחנון כשעבר זמן מולד הלבנה בטענה שזמן זה נחשב כבר לראש חודש. האם יש מקור למנהג? כיצד עלי לנהוג?
תשובה: מנהג זה מקורו בטעות, אם אתה יכול להסביר לציבור שאין למנהג זה מקור וצריך להפסיקו, מה טוב. אך אם אינך יכול אתה צריך פשוט להשלים את התחנון לבדך. (כמובן ללא שלוש עשרה מידות שהרי אינך אומר את התחנון עם ציבור).
שאלה: לימוד שחיה בתשעת הימים: בתי בת השש התחילה ללמוד שחיה בתחילת תמוז. האם מותר לה לסיים את לימוד השחיה בכל 9 הימים עד תשעה באב?
תשובה: בענין לימוד שחיה לילדים אין להחמיר, ומותר ללמד ילדים קטנים לשחות אף בתשעת הימים.
שאלה: עציצים על הגג: מה דינם של עצי פרי הנטועים בעציצים על גג של בניין לעניין ערלה ושאר תרומות ומעשרות?
תשובה: אם עצי הפרי נטועים באדמה המפוזרת על גג של בית - דינם כגדלים בקרקע, ראה שולחן ערוך יו"ד סי' רצד סעי' כו. אם העצים נטועים בתוך עציצים, ואלו מונחים על המרפסת, דינם כדין עציץ שאינו נקוב, בענין זה ראה מאמרנו "מהו מצע מנות" ס' התורה והארץ ח"ו עמ' 340-359. ישנן דעות שונות בשאלה אם עציץ שאינו נקוב חייב בערלה. לכן למעשה יש להחמיר למנות שנות ערלה גם לעצי הפרי הגדלים בעציץ שאינו נקוב. מאידך אם יעבירו אח"כ את העץ מהעציץ לגינה א לחילופין יעבירו את העציץ מהמרפסת ויניחו אותו על האדמה יצטרכו למנות שנות ערלה מחדש. לגבי השאלה מאימתי יש למנות שנות ערלה: אם לא ידוע היכן ואיך היה מונח העציץ לפני שהנחת אותו על המרפסת, יש למנות שנות ערלה משעת ההנחה במרפסת. אם לפני ההנחה במרפסת, הוא היה מונח כל הזמן על הקרקע, אפשר למנות שנות ערלה, משעת ההנחה על הקרקע. לגבי תרומות ומעשרות, הדין שפירות וירקות הגדלים בעציץ שאינו נקוב חייבים בתרומות ומעשרות. בברכת התורה והארץ, הרב יואל פרידמן.
שאלה: האם בפירות יש תולעים?: כמה צריך לחשוש לתולעים בפירות טריים?
תשובה: כל פרי ופרי צריך לבדוק בצורה שונה וברמת רגישות שונה, בתפוזים- אין חשש תולעים  ענבים- צריך לבדוק שהם לא נגועים חיצונית, תאנים צריך לפתוח ולבדוק היטב וכדומה. בעיקרון, בפרי שלם (ללא חור חיצוני) לא צריך לחשוש.
שאלה: עץ בחזקת נקי מתולעים: האם יכולה להיות חזקה שעץ פלוני אינו מתולע?
תשובה: כן, יכול להיות, אך צריך מישהו נאמן שמכיר את העץ היטב, שיעיד על כך.
שאלה: בד  ץ או רבנות?: האם אדם שמקפיד לאכול בד"ץ פוגע ברבנות? אולי עדיף לאכול רבנות?
תשובה: אדם צריך לאכול את האוכל שמשגיחים עליו הכי טוב, אם אדם יודע שרבנות מסוימת משגיחה על מוצריה בצורה טובה כמו רבנות ירושלים או רחובות, יאכל רבנות  אך אדם שיודע שבד"ץ משגיח על המוצרים יותר טוב מהרבנות, עדיף שיאכל בד"ץ. באכילת מאכלים אדם צריך להתחשב בהשגחה ולא במוסד ההשגחה.
שאלה: האם מברכים כששותים לאט לאט?: מה הדין לגבי ברכה ראשונה וברכה אחרונה בשתיית קפה (או תה) בהרבה לגימות, אשר ביניהן יש הפסקות ממושכות?
תשובה: אדם ששותה משקה חם בהרבה לגימות אף על פי שיש בינהן הפסקות ארוכות, צריך לברך ברכה ראשונה לפני הלגימה הראשונה בלבד, והוא לא מברך ברכה אחרונה כלל.
שאלה: בשר בתשעת הימים ליולדת: האם יולדת שילדה לפני 5 ימים יכולה לאכול בשר בתשעת הימים?
תשובה: יולדת, בתוך שלושים יום ללידתה, אינה צריכה לצום בתשעה באב, ומותר לה לאכול בשר בתשעת הימים.
שאלה: ללכת לאישה שמתקשרת: ישנה אישה בטבריה המוגדרת כמתקשרת. היא רואה דברים תוך כדי הסתכלות, מבט ושיחה, וכן גם ע"י תמונות. היא אינה צופה עתידות. האם ניתן ללכת לקבל עצות מאישה זו?
תשובה: צריך לשאול רב מוסמך שמכיר את האישה ויודע אם הכוחות שלה נקיים מכל דבר שלילי. ומהו מקור הכח הזה.
שאלה: על אילו קניות מברכים שהחיינו?: עד היום לא בירכתי "שהחיינו" על קניית בגדים, מחוסר הבנה וידע. האם זו חובה או שזה כמו נטילת ידיים על פרי רטוב ("כל דבר שטיבולו במשקה".)? מתי עלי לברך, בשעת הקניה או בשעת הלבוש? האם מברכים על כל חולצה וחצאית או רק על בגדים חשובים (בגדי שבת)?
תשובה: כתב השו"ע או"ח סימן רכ"ג ס"ג בנה בית חדש וכו' מברך וכו' שהחיינו. וכתב המשנב"ר שם, כלים חדשים בין מלבושים ובין כלי תשמיש ואכילה וכו', אם הם דברים שלב האדם שמח בהם עני בראוי לו ועשיר בראוי לו. וה"ה לענייננו, אם הם בגדים שאת שמחה בקנייתם, את חייבת לברך. ובסעיף ג' שם כתוב בשעת הקנין יש לו לברך, אע"פ שעדיין לא נשתמש בהם. וכתב שם המשנב"ר סק"ד, ודוקא אם קנה בגד שראוי ללובשו תכף, אבל אם קנה דבר שלא ראוי ללובשו רק לאחר תיקון, מברך בשעת לבישה ראשונה. הרב חיים כץ.
שאלה: רכב חברה זמני - המשך: אני אמור לקבל רכב חברה. התהליך הוא שמחליטים על איזה רכב רוצים, החברה מזמינה רכב חדש, ובינתיים מקבלים רכב זמני עד שיגיע הרכב החדש. האם אני מברך שהחיינו על הרכב הזמני או רק על הרכב החדש? האם יש בעיה לקבל רכב זמני בתשעת הימים? לוחצים עלי להחליט ולחתום כבר.
תשובה: על הרכב הזמני אין לברך, ולכן אפשר לקחתו בתשעת הימים.
שאלה: לימודים מעורבים: אני בוגר ישיבת הסדר ואני הולך בע"ה שנה הבאה ללמוד במכללה. מה ההיתר ללמוד במקום מעורב? האם זה איסור או חומרא? זה מאוד מטריד אותי כי כולם אומרים לי שאני נכנס לגוב אריות וביטויים כמו "אין אפוטרופוס.".
תשובה: כיוון שמדובר בצורך גדול מאוד, הן מצד הפרנסה, הן מצד הצורך האישי של אדם למצות את כשרונותיו בתחום שבו הוא מוכשר ומעוניין, והן מצד הצורך הציבורי הכללי, שדתיים יוכלו להיות פעילים בכל תחומי החיים. על כן כל זמן שהאדם יודע בעצמו שלא יבוא להכשל באיסורי עריות, וישאר דבק בתורה ובמצוות, מותר לו ללמוד באונברסיטה. ודומה הדבר לאדם שצריך ללכת למקום מסוים, שמבואר בגמרא שאם יש לפניו שתי דרכים, באחת ישנן נשים שאינן לבושות בצניעות, ובשנייה אין נשים לא צנועות, עליו ללכת בדרך הטובה, ואם לא הלך הרי הוא רשע. ואם יש לפניו דרך אחת ובה נשים שאינן לבושות בצניעות, מותר לו ללכת בה (בבא בתרא נז, ב). וכן בפועל מצינו סוחרים שמוכרים סחורתם לנשים שאינן צנועות, ואין מעלים בפני הסוחרים הדתיים דרישה להימנע מלמכור לנשים שאינן צנועות. וכן ואין תובעים מאדם להימנע ללכת למשרדים שהפקידות לבושות שם בחוסר צניעות. מפני שכאשר ישנו צורך גדול, אין איסור. אמנם כאשר אדם יודע בעצמו שמתוך כך הוא עלול להיכשל באיסורי עריות, אסור לו להכניס את עצמו לניסיון.
שאלה: אפיית פרווה ע"י נייר אפיה: האם כשאופים מאכל חלבי על גבי נייר אפיה בתבנית פרווה, התבנית נעשית חלבית? האם יש הבדל בין מאכל יבש לגמרי או מאכל שעשוי מבלילה רכה?
תשובה: נייר האפיה דק מדי ואינו מהווה כלי בפני עצמו ולכן יש לחוש לכך שהתבנית נעשית חלבית. בבלילה רכה החשש גדול יותר.
שאלה: בישול בשר ודג באותו תנור: האם אפשר לאפות דג ובשר באותו תנור כאשר הם יבשים ומצופים פירורי לחם או ציפוי אחר? האם הדין שונה בתנור מוסדי (שהוא הרבה יותר גדול)? האם כשהתנור פועל במצב אדים או טורבו הדין ישתנה?
תשובה: אין לאפות לכתחילה דגים ובשר בבת אחת באותו תא אפילו בתנור יבש, קל וחומר בתנור אדים. לתשובת הרב דב ליאור.
שאלה: מחיקת שם ה  מהמחשב: מתי אני יכולה להגיד את שם ה שלא יהיה לשווא? האם אני יכולה לחפש שירים באינטרנט ולרשום את שם ה כמילת חיפוש?
תשובה: על פי רוב הפוסקים כתב במחשב לענין זה נחשב ככתב וירטואלי, ולכן אין בעיה בכתיבתו ובמחיקתו (בלי להדפיס על ניר ובלי להזכירו בפה כמובן). הרב רואי מרגלית.
שאלה: איזה הכנות מותרות לחתונה?: איזה הכנות מותר להכין לחתונה שתתקיים לאחר תשעה באב, להלן הפירוט: לקנות בגדים חדשים לחתונה וכן לתפור בגדים. לקנות רהיטים חדשים או משומשים. לקנות מוצרים לבית כגון מצעים,כלי בית וכיוצא בזה.
תשובה: אם יהיה שהות לאחר תשעה באב לקנותם אין להקל, אך אם החתונה סמוכה מס  ימים לאחר תשעה באב, או אם מצא אפשרות לקנותם זולים ביותר או במבצע, או שיש חשש שיעלו המחירים, או לא ימצא לאחר תשעה באב, מותר, אך כמובן לא ילבשם או ישתמש בהם בתשעת הימים. (משנה ברורה, וכן פסק הגר"מ אליהו). הרב רואי מרגלית.
שאלה: כלאיים בגפן שבעציץ: ברשותי גפן שגדל בעציץ כ-4 שנים, לפני כחצי שנה בני (בן 5) שתל גרעין של תמר באותו עציץ. התמר גדל וכבר מוציא עלים. מה דין התמר והגפן?
תשובה: אין איסור כלאי הכרם בעץ או כל צמח רב-שנתי יחד עם גפן והאיסור הוא רק בירקות ושאר צמחים חד-שנתיים עם הגפן. לכן אין בעיה בעץ התמר שגדל יחד עם הגפן. וודאי שכדי שהם ימשיכו לצמוח ולא יפריעו האחד לשני כדאי להפריד ביניהם. בברכת התורה והארץ, הרב יואל פרדימן.
שאלה: באולינג בתשעת הימים: האם מותר ללכת לבאולינג בתשעת הימים? האם יש הבדל בין העדות (אשכנזים וספרדים)?
תשובה: ההלכה מתירה כיון שלא גזרו חכמים על כך, אך ראוי להימנע כללית מבילויים וכו', או למעט, כדי שאדם ירגיש את הצער בימים אלו. הרב רואי מרגלית.
שאלה: שירי נקמה???: האם ראוי לבני תורה לשיר שירים שתוכנם הוא נקמה דוגמת השיר: "זכרני נא."? ההתלהבות בא שרים מיטב בחורינו מחביאה במקצת את תוכנו של השיר שהוא - נקמה! בסיבובי שערים ובהפגנות כשהלבבות מתלהטים הקהל מרגיש מן צורך כזה לבטא את רגשותיו ע"י שירים מסוג זה. האם נכון וראוי לשיר שיר כזה? ואם כן איך זה תואם את הדרך בה מחנכת אותנו תורתנו - דרך ארץ?
תשובה: השיר הזה הלא מבוסס על פסוק בנביא והתורה והנבואה הם מקור ההדרכה הנכונה. יש בהחלט מקום לנקמה באויבים שפלים רוצחים כגון הנאצים ואלו שדומים להם במעשיהם וכוונותיהם. התורה מצוה לנקום במדין על מה שעשו לישראל. אכן בתוך עם ישראל התורה אומרת לא תקום ולא תטור. אם כן יש נקמה שמותרת ויש נקמה שאסורה.
שאלה: האם אפשר לעשר במחשבה?: האם יש בעיה בזה שאני מפריש את התרומות מהפירות בלי לומר את הנוסח ואח"כ אוכל משאר הפירות על סמך מה שהפרשתי וכשמצטברת לי כמות של תרומות אני אומר את הנוסח פעם אחת ופוטר את הכל?
תשובה: הרמב"ם הל' תרומות פ"ד הט"ז קובע שאפשר להפריש במחשבה, אך כוונתו היא שאם אתה רוצה למשל, להחיל רק שם תרומה גדולה על פירות ספציפיים הדבר אפשרי. כאשר אנו מפרישים תרומות ומעשרות אנו רוצים להחיל שם תרומה על חלק מהפריות שהנחנו בצד, ושם תרומת מעשר על חלק אחר מאותם פירות שהנחנו בצד, וכן שם מעשר ראשון על פירות אחרים ובמקרה זה לא מועילה החלת שם במחשבה ללא אמירה וללא ציון מקום מדויק. לכן למעשה יש לומר בכל פעם את נוסח ההפרשה. בברכת התורה והארץ, הרב יואל פרידמן.
שאלה: לגור בנגב או ביש"ע?: כיום חיים בנגב עשרות אלפי בדואים. ההתישבות הבדואית משתרעת על שטח המתרחב במהירות וכך הבדואים משתלטים על הנגב שלנו וקובעים עובדות בשטח, כמו שאנו עושים ביש"ע. האם זוג שמעוניין לתרום לא"י בהקמת משפחתו באיזור חלוצי צריך ללכת ליש"ע או לנגב?
תשובה: אם ההליכה לנגב מצמצמת את התפשטות הבדואים שם הרי זו גם חלוציות אך ההליכה ליש"ע היא עוד יותר חלוצית וכל אחד יבחר לו לפי נטיתו את המעשה החלוצי המתאים לו.
שאלה: לקנות ספרים בבין המצרים: האם מותר בשלושת השבועות או בתשעת הימים (או בספירת העומר) לקנות ספר קודש?
תשובה: מותר, כי זה לצורך מצווה.
שאלה: שיר השירים בתשעה באב: שמעתי שישנה סגולה למצוא זיווג על ידי שאומרים את שיר השירים במשך ארבעים יום. אני לקחתי זאת על עצמי. האם יש בעיה לקרוא את מגילת שיר השירים בתשעה באב?
תשובה: אף שלכאורה הדבר נאמר כתפילה, אין הדבר מסדר היום ומהדברים שמותר ללמוד, ולכן גם יום זה לא נחשב כלל, ומבחינת הסגולה יכול להיות שזה לא נחשב להפסק. לכן את יכולה להמשיך לאחר תשעה באב את מספר הימים שנשארו לך עוד, ולא להחשיב את יום תשעה באב. הרב רואי מרגלית. האם הסגולה באמת פועלת?
שאלה: מה עושים להולדת הבת?: האם כאשר נולדת בת יש איזה מצווה או מנהג לעשות משהו? סעודת מצווה? קידוש בבית הכנסת? לתת צדקה?
תשובה: נוהגים לעשות קידוש בבית הכנסת או עונג שבת או מסיבה משפחתית ולומר בהם דברי תורה, והתכלית הוא הודיה לה' על המתנה שנתן לנו. יש שנהגו לומר אף את נוסח זבד הבת הכתוב בסידור (ספרדים). ובד"כ כל קהילה יש לה מנהגים משלה. ושיהיה במזל טוב ותרוו נחת. הרב רואי מרגלית.
שאלה: שניים מקרא שלא למדתי : לא קראתי מאז הבר-מצווה את כל פרשות השבוע שניים מקרא ואחד תרגום. האם אני צריך להשלים הכל? אני מוכן כמובן. השעות של ההשלמה ילכו על חשבון לימוד תורה לעומק יותר שאני נוהג לעשות בזמני הפנוי. מה עדיף לעשות בזמן החופשי, להשלים או ללמוד?
תשובה: משלימים רק את הקריאות של השנה האחרונה, היינו עד שמחת תורה עליך להשלים את כל התורה שניים מקרא ואחד תרגום או פירוש רש"י. אבל את הקריאות של השנים הקודמות אי אפשר להשלים.
שאלה: הצגות וסרטים שנשים מופיעות בהם: האם מותר לאישה להציג בפני גבר? האם מותר לאיש לראות הצגה בה מופיעה אישה? האם מותר לאישה לשחק בסרט ביודעה כי הסרט גם יוקרן בפני גברים? האם לגבר מותר לראות סרט שיש נשים שמשחקות בו?
תשובה: בכל מקרה בו מופיעה אשה לפני יהודים גברים והם עלולים ליהנות מההסתכלות בגופה גם אם זאת לא היתה מטרתה וכוונתה הרי הדבר אסור מדין לפני עוור לא תתן מכשול, שהרי יש איסור על אדם מישראל להסתכל על אישה על מנת ליהנות מיופיה אפילו באצבע קטנה. במה דברים אמורים כשהאישה משתתפת בהצגה, אבל בסרט שיש אפשרות שהסרט יוקרן בפני נשים, לכאורה אין לאסור עליה להשתתף בסרט, אך לגבר יהיה אסור לראות סרט זה מצד איסור הרהור שנלמד מהפס' ונשמרת מכל דבר רע. הרב חיים כץ.
שאלה: ביקורת על אישי התנ"ך: האם אדם ששמע מדרש בצורה שגויה ולמד אותו עם מישהו והשתמע מתוך דבריו לשון הרע כלפי אחד מאישי התנ"ך, חייב תשובה?
תשובה: יש לעשות תשובה על כך, כי איננו יודעים מעלתם וסיבת מעשיהם, אא"כ העידו חכמינו עליו שהוא רשע, כגון בלעם. ומובא בגמ' שרב שמעיה ביקר את התנהגותו של המלך מנשה ובא אליו בחלום וגער בו, ולמחרת דרש בשמו הלכה לתלמידיו. הרב רואי מרגלית.
שאלה: בעל תפילה בימים הנוראים: האם יש מניעה לבעל התפילה גרוש בעל קול נעים שהקהל נהנה מאוד מתפילתו לשמש כחזן בימים הנוראים?
תשובה: אם בפועל כיום אין לו אשה, אין נכון למנותו חזן, וכפי שכתב הרמ"א (תקפא, א), שצריך ששליח הציבור לימים נוראים יהיה נשוי. ואף אם התחתן בשנית, יש לבחון את הדבר, מפני שכתוב בהלכה (רמ"א שם): "וידקדקו לחזור אחר שליח ציבור היותר הגון והיותר גדול בתורה ובמעשים". על כן אם משמע לגבאים שיש פגם בגירושיו, עדיף למנות אדם יותר הגון. ואם נראה שאינו אשם כלל, אין מניעה למנותו.
שאלה: הכשר לנייר אפיה: האם נייר אפיה צריך הכשר?
תשובה: אם יש חשש לכך שהנייר מצופה בשומן, יש צורך לוודא שהשומן כשר.
שאלה: מפגש בין דתיים לחילונים בתשעה באב: האם ראוי ללכת בערב תשעה באב למפגש בין דתיים לחילונים? את האירוע מארגן בית מדרש "תאיר". מה דעת הרב עליו באופן עקרוני?
תשובה: הוזמנתי למפגש דומה ואני מתכונן להגיע.
שאלה: כלאים בצמחים דומים: בעבר כתבתם שבכלאיים הולכים לפי הדימיון בין העלים או הפרי. הרי הרמב"ם בה כלאים כותב מפורש שיש עלים שהם דומים ואעפ"כ הם כלאים זה בזה. מה התשובה?
תשובה: המרב"ם קובע ששלושה קריטריונים להגדרת המין בכלאים: א. דמיון בפירות. ב. דמיון בצורת העלים. ג. טעם הפרי. לדעתו די בדמיון בצורת העלים או דמיון בצורת הפרי - ובלבד שטעם הפרי לא יהיה רחוק האחד מהאחר ביותר, ראה רמב"ם הל' כלאיים פ"ג ה"ו. אני מניח ששאלתך מכוונת למה שכתב הרמב"ם בהלכה ד' שישנם מיקרים של שני צמחים שיש ביניהם דימיון בפירות או בעלים ואעפ"כ הם כלאיים זב"ז. לעומת זאת בהלכה ה' כתב הרמב"ם שאינם כלאיים זב"ז. התשובה היא שבמקרה הראשון בהלכה ד' אמנם הצמחים דומים אך אינם דומים דמיון גדול כמו בהלכה ה: "הואיל ועלין של זה דומין לעלין של זה או פרי של זה דומין לפרי של זה דמיון גדול עד שייראו כשני גוונים ממין אחד". והדוגמה שבהלכה ד' תוכיח: האפרסק והשקד - אעפ"י שדומים זל"ז הרי הם כלאיים זב"ז, ראה כלאים פ"א מ"ד, וראה שם בפירוש המשנה להרמב"ם שהפרסקים דומים לשקדים כשהם בתחילת גידולם, אך באמת בהמשך גידולם הם שונים, ולכן הם כלאיים זב"ז. בברכת התורה והארץ, הרב יואל פרידמן.
שאלה: כיוון המיטה כשהולכים לישון: מה ההלכה לגבי כיוון הראש בעת שכיבה לישון? האם יש מגבלה בנושא כיוון השכיבה ובכיוון הנחת המיטה בחדר השינה?
תשובה: כתב השו"ע בסימן ג' סעיף ו': וכן אסור לישון בין מזרח למערב אם אשתו עמו ונכון להיזהר אפילו כשאין אשתו עמו. וכתב המשנב"ר שם: רק שיכון שיהא ראשה של המטה לצפון ומרגלותיה לדרום. ובתשובת מנחם עזריה פסק כמו שכתב בזוהר שיהא ראשה למערב ורגליה למזרח, ומ"מ טוב יותר לכתחילה לנהוג כשו"ע וכו'. והכף החיים פסק כשיטת הזוהר. הרב רואי מרגלית.
שאלה: ברכת שהחיינו על קניית ספרים: האם מברכים שהחיינו על קניית ספר קודש או שיש הבדל בין סט לבין כרך אחד?
תשובה: אין נוהגים לברך שהחיינו על קניית ספרי קודש, וכנראה הסיבה, שמצוות לא להנות נתנו ועיקר הקנייה היא לצורך מצווה ולא לצורך הנאה. האם מותר לקנות ספרי קודש בתשעת הימים?
שאלה: נזל חמין לתוך המיחם: מה הדין לגבי מיחם ששמו מעליו חמין נוזלי מערב שבת ובטעות נזל קצת רוטב לתוך המיחם? החמין היה בשרי. האם זה הופך את המיחם לבשרי? ואם כן מה אני צריכה לעשות כדי שלא יהיה בשרי?
תשובה: יש למלא את המיחם עד הסוף במים ולהרתיח, לשים מעט סבון ולתת למיחם לגלוש לאחר ההרתחה, ובזה המיחם מוכשר. יש להדגיש שכדאי לא להניח דברים בשריים על המיחם מכאן ולהבא בגלל בעיה זו. הרב חיים כץ.
שאלה: פינג פונג בשבת: האם מותר לשחק פינג פונג בשבת?
תשובה: זו שאלה טובה מאוד. לא רק שמותר לשחק פינג פונג בשבת, אלא שמותר גם להרכיב את השולחן כיוון שבדרך כלל הוא עשוי משני חמורים שמניחים עליהם פלטה וזו לא נקראת יצירת אוהל היות ואין צורך בחלל שנוצר מתחת לשולחן וכל השימוש הוא מעליו. לכן אין בעיה לשחק פינג פונג מצד חשש עשיית מלאכה בשבת. האם הכדור הוא מוקצה? לתשובת הרב רואי מרגלית. המשחקים המותרים - מובחרים?
שאלה: אכילת בשר לספרדים בתשעת הימים : מה הדין לגבי אכילת בשר בתשעת הימים עבור ספרדים?
תשובה: הספרדים לא אוכלים בשר ויין כל תשעת הימים (מחלוקת לגבי ר"ח עצמו), רק התימנים ההולכים ע"פ הרמב"ם רשאים לאכול בשר ולשתות יין מלבד בסעודה המפסקת. הרב רואי מרגלית.
שאלה: בחזקת בשרי בתשעת הימים: האם איסור אכילת בשר בתשעת הימים הוא איסור רק על אכילת בשר ממש או גם על מאכל שהוא "בחזקת בשרי", דהיינו שהכינו אותו בכלים בשריים או במסעדה בשרית?
תשובה: מותר לאכול תבשיל שהתבשל בסיר בשרי שאין בו בשר, ואף לכתחילה מותר לבשל תבשילים בסיר כזה (משנב"ר, א"ר, כף החיים וילקוט יוסף). הרב רואי מרגלית.
שאלה: ייחוד עם החברה שלי: אני חייל בן 21 ויש לי חברה כבר שנתיים. האם מותר לה לבוא לישון אצלי לא באותו חדר ולא באותה הקומה של הבית (הבית הוא בית פרטי), כאשר אין אף אחד בבית מלבדינו? האם מותר לה לבוא עם עוד חברה ושתיהן ישנו בחדר אחד נעול ואני בחדר אחר נעול?
תשובה: זו שאלה די עדינה. לכתחילה לא ראוי לעשות כך, אולם אם המדובר הוא בשתי קומות נפרדות ויש שם שני חדרי שירותים (כדי שבמהלך הלילה לא ייווצר מצב בו הם נאלצים להיפגש), הדבר יהיה מותר - גם אם זו לא מידת חסידות. עיקר דין ייחוד הוא להימצא בחדר אחד ביחידות במקום מבודד וכאן המצב קצת שונה.
שאלה: עונש מוות למחבלים!: הרב כתב בשאלה "עונש מוות בימינו" שאין דנים עונש מוות כיום. האם זה תקף גם כלפי מחבלים שנתפסים? האם לא עדיף להוציא להורג מחבלים כמו ברגותי יש"ו למען יראו וייראו?
תשובה: בהוראת שעה יכולים גם היום לדון דיני נפשות. כמו"כ למדינה יש מעמד של מלכות ובי"ד. גם אם היא לא דנה לפי דין תורה, אם שופט קיבל סמכות לדון בדיני המלכות הוא יכול לדון דיני נפשות.
שאלה: עוף בתשעת הימים: האם מותר לאכול עוף ביום הראשון של תשעת הימים? מה לגבי בחור בן 15 שאין לו משהו אחר לאכול מכוון שהוריו טוענים שמותר לאכול עוף?
תשובה: לאשכנזים אסור ויש מחלוקת אצל הספרדים לגבי יום ר"ח עצמו, מ"מ כיום ב"ה אפשר לאכול שאר דברים (אלא אם כן זה מצב שחוץ מאותו עוף אין שום דבר לאכול בבית). הרב רואי מרגלית.
שאלה: שיחה עם חברה חילונייה: אני בת 18 ודתייה, אך אחת מחברותי הטובות היא חילוניה. השיחות בינינו בזמן האחרון הפכו לדבר מאוד לא רצוי מבחינתי כיוון שהיא כל הזמן מדברת על החברים שהיא פוגשת ונפרדת מהם, על כך שרע לה בעולם וכו'. אני לא מוצאת טעם בשיחות הללו, אבל נראה לי שבשבילה הן נורא חשובות. מה עלי לעשות?
תשובה: עליך לומר לחברתך שאת לא יכולה לשוחח איתה בנושאים שאינם תואמים את דרכך את מוכנה לדבר על נושאים אחרים שאינם קשורים בחברויות עם בחורים. ואולם אם רע לה אולי כדאי לעורר אותה לחשוב על דרך אחרת, דרך האמונה, שממלאה את החיים תוכן ועושה את האדם שמח ומאושר.
שאלה: אבדן הבחירה החופשית: מזה זמן מה אני מנסה (ללא הצלחה מרובה) לחזור בתשובה. לאחרונה אני מרגיש שהתהליכים העוברים עלינו בדור האחרון מוכיחים בבירור שאנו בתהליך הגאולה, אבל אני פוחד שהרגשה מחזקת זו מונעת ממני את הבחירה החופשית בתורה כי אני מושפע מדברים חיצוניים. האם יש בסיס לחששותי?
תשובה: אם אתה רואה שאנו בתהליך של גאולה ומתוך התבוננות חופשית אתה מגיע למסקנא זו הרי זו הבחירה החופשית בעצמה, מה כאן הדבר החצוני שאתה חושש ממנו?.
שאלה: מותר לחדש חידושים שאינם כתובים?: האם אני יכול לחדש חידוש תורה מעצמי שלא כתוב לא בראשונים ולא באחרונים, ואין שום קשר לדבריהם, או שאני צריך לבסס את חידושי מדיוק מהראשונים או מהאחרונים ואסור שאמציא משהו חדש?
תשובה: אם החידוש אינו מנוגד לדברי חכמים אין מניעה לחדש אותו ואולם צריך שיהיה מתאים לרוחה של תורה גם אם אין לו מקור מפורש.
שאלה: הכשרת סירים שנטרפו: בשעה טובה התחתנתי לא מזמן. לאשתי היו בביתה כלים שבשתמשו בהם לבשר וחלב יחדיו. כיצד ניתן להכשיר כלי מתכת שנטרפו?
תשובה: מצד הדין, כמו שאיסור שנתערב בתבשיל מתבטל ברוב, ככה גם כלי טרף שנתערב בין הכלים הכשרים מתבטל ברוב. לכן אם יש בבית רוב כלים כשרים ולא ניתן להבחין ביניהם לבין הכלים שנטרפו אין צורך להכשיר אותם. אבל בכל זאת, היות וההוצאה לא מרובה, אם הדבר לא קשה כדאי להרתיח סיר גדול עם מים ולהגעיל בתוכו את כל הכלים שבבית, כמו שמכשירים לפסח, כדי לצאת ידי כל השיטות.
שאלה: כיבוס לבנים בתשעת הימים: שכחתי לכבס את הלבנים שלי לפני תשעת הימים. האם יש מקום להקל בכיבוס לבנים?
תשובה: בדיעבד יש עצה לקחת את הלבנים ולשים אותם על הרצפה בבית כדי ללכלך אותם מעט שלא ייחשב כמכובס ואז ללבוש אותם. הרב רואי מרגלית.
שאלה: תינוק שנולד בתשעת הימים: כיצד לערוך את הברית של תינוק שנולד בתחילת תשעת הימים והברית שלו יוצאת בערב תשעה באב? האם יש דינים מיוחדים שקשורים לשבת שאחרי הברית?
תשובה: אין דינים מיוחדים רק רצוי שהסעודה תיעשה מוקדם בשעות הצהרים המוקדמות. הרב חיים כץ.
שאלה: תשעת הימים לילדים: האם לילדים מתחת לגיל מצוות מותר לאכול בשר בתשעת הימים?
תשובה: אם הילד מבין את ענין חורבן ביהמ"ק ראוי להחמיר שלא יאכל, אא"כ הוא ילד חלוש שזקוק למנת בשר בכל יום. הרב רואי מרגלית.
שאלה: ליטול ידיים כשקמים בלילה: האם כשניעור משנת לילה על מנת לשתות יש ליטול ידיים תחילה? האם ליטול שלוש פעמים כדין השכמת הבוקר?
תשובה: אין צורך ליטול ידיים. אם הוא נגע במקום מכוסה, צריך לנגב את הידיים (אפילו במגבת וכד') או לשטוף אותן קצת, אבל בוודאי שהוא לא צריך ליטול ידיים ג' פעמים - זה דין שמיוחד לקימה בבוקר. האם צריך ליטול ידיים לפני שמברכים בלילה? האם צריך ליטול ידיים אחרי שמתפנים בלילה?
שאלה: לשכור דירה עם אישה: פנה אלי בחור שאחתום לו על ערבות בשכירת דירה. הוא הולך לגור בשותפות בדירה עם אשה, היא בחדר משלה והוא בחדר משלו, רק שניהם בדירה. האם יש להם איסור יחוד? האם אני עובר על "לפני עוור" בעזרה שלי לשכור את הדירה?
תשובה: לאיש ואישה הרוצים לגור יחד בדירה אחת, גם אם הם אומרים שכל אחד יגור בחדר משלו, בכל זאת יש כאן חשש גדול מאוד לעבירה. לכן מי שמסייע להם בוודאי מסייע לדבר עבירה והדבר אסור.
שאלה: דברים המוכשרים ע"י הרב אויערבך: שמעתי שהרב אויערבך אינו רב אמיתי ושכל מה שהוא הכשיר אינו נחשב כשר. ברצוני לדעת אם אכן כך הדבר, שכן רוב הממתקים המכילים ג לטין מושגחים על ידו ודבר זה מצער אותי מאוד.
תשובה: הרב יעקב יוסף אויערבך מרמת חן נותן הכשרים המציינים את שמו ואת התווית "איגוד רבני עולמי". הוא אינו מוכר על ידי הרבנות הראשית ואינו מוסמך לתת כשרות על פי חוק ועל כן אין לצרוך מוצרים הנושאים חותמות שלו. יש להבדיל בינו לבין אב"ד טבריה שגם שמו "אויערבך" ואין לבלבל ביניהם.
שאלה: מותר לאכול בעמידה?: האם יש איזה בעיה הלכתית באכילה בעמידה?
תשובה: מבחינה הלכתית אין בזה בעיה. אולי זה לא ראוי מבחינה בריאותית וכד'. אמנם לגבי הברכה האחרונה יש בזה דיונין היכן יברך, אבל גם במקרה כזה אם אדם אוכל את כל ארוחתו בהליכה הוא גם יברך ברכה אחרונה בהליכה. מ"מ בעיה הלכתית אין בזה.